CELEX: 32015D0602(01)
Language: mt
Date: 2015-06-01 00:00:00
Title: Deċiżjoni tal-Kummissjoni tal-1 ta’ Ġunju 2015 li tistabbilixxi l-Forum ta’ Livell Għoli dwar it-titjib tal-funzjonament tal-katina tal-provvista tal-ikel

2.6.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 179/3
            
         DEĊIŻJONI TAL-KUMMISSJONI
   tal-1 ta’ Ġunju 2015
   li tistabbilixxi l-Forum ta’ Livell Għoli dwar it-titjib tal-funzjonament tal-katina tal-provvista tal-ikel
   (2015/C 179/03)
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               L-Artikolu 173(1) tat-Trattat assenja lill-Unjoni u lill-Istati Membri l-kompitu li jiżguraw li jeżistu l-kundizzjonijiet meħtieġa għall-kompetittività tal-industrija tal-Unjoni, b’mod partikolari billi jħeġġu ambjent favorevoli għall-kooperazzjoni bejn l-impriżi. L-Artikolu 173(2) b’mod partikolari jappella lill-Istati Membri biex jikkonsultaw lil xulxin, b’kuntatt mal-Kummissjoni u, fejn hemm bżonn, jikkoordinaw l-azzjonijiet tagħhom fil-qasam tal-industrija. Il-Kummissjoni tista’ tieħu kwalunkwe inizjattiva utli biex tippromwovi din il-koordinazzjoni.
            
         
               (2)
            
            
               Fl-2010, abbażi tar-rakkomandazzjoni mill-Grupp ta’ Livell Għoli dwar il-Kompetittività tal-Industrija tal-Agri-ikel [agroalimentari] u bl-implimentazzjoni tal-inizjattivi stabbiliti fil-komunikazzjoni “Katina tal-provvista alimentari fl-Ewropa li taħdem aħjar” tal-2009, il-Kummissjoni waqqfet grupp ta’ esperti, il-Forum ta’ Livell Għoli dwar it-titjib tal-funzjonament tal-katina tal-provvista tal-ikel (minn hawn 'il quddiem “il-Forum”) bil-għan li jgħinha fl-iżvilupp solidu tal-politika industrijali fis-settur agroalimentari.
            
         
               (3)
            
            
               Sal-2014, il-Forum ta’ Livell Għoli dwar it-titjib tal-funzjonament tal-katina tal-provvista tal-ikel, permezz ta’ approċċ olistiku, ikkontribwixxa għal analiżi estensiva tal-fatturi ewlenin li jiddeterminaw il-kompetittività tal-katina kollha tal-provvista tal-ikel. Huwa rrikonoxxa l-ħtieġa għall-konsistenza bejn l-oqsma kollha ta’ politika li jaffettwaw il-katina tal-ikel tal-Unjoni u b’mod partikolari dawk ta’: l-agrikoltura, is-sikurezza tal-ikel, in-nutriment u s-saħħa, l-ambjent, il-kummerċ, is-swieq finanzjarji, ir-riċerka u, b’mod aktar ġenerali, l-innovazzjoni u l-politika industrijali.
            
         
               (4)
            
            
               Fir-rapport finali tal-15 ta’ Ottubru 2014, is-47 membru tal-Forum talbu unanimament lill-Kummissjoni biex lill-Forum tagħtih mandat ġdid ħalli jkompli d-djalogu kostruttiv bejn il-partijiet konċernati Ewropej, kemm pubbliċi kif ukoll privati, fir-rigward ta’ kwistjonijiet ewlenin ta’ politika, u anke ta’ sfidi ġodda, li jaffettwaw il-kompetittività tal-katina kollha tal-provvista tal-ikel.
            
         
               (5)
            
            
               Ir-rapport finali jipprovdi li ċerti rakkomandazzjonijiet li jolqtu suġġetti differenti għandhom iservu ta’ bażi għal aktar diskussjonijiet u inizjattivi għall-Forum li jmiss; fosthom il-kompetittività u l-intrapriżi żgħar u ta’ daqs medju; il-prattiki kummerċjali bejn in-negozji; is-suq intern; l-aċċess għas-swieq; is-sostenibbiltà; id-dimensjoni soċjali l-innovazzjoni; il-prezzijiet. Fil-ġejjieni, jaf ikunu wkoll fiċ-ċentru tal-attivitajiet tal-Forum suġġetti oħra ta’ rilevanza għall-kompetittività tal-katina tal-provvista tal-ikel.
            
         
               (6)
            
            
               Il-ħidma tal-Forum għalhekk għandha tkompli.
            
         
               (7)
            
            
               Is-sħubija fil-Forum għandha tkun miftuħa għall-awtoritajiet nazzjonali mill-Istati Membri kollha biex jiġi ffaċilitat l-iskambjar tal-prattiki tajbin; għall-partijiet ikkonċernati rilevanti tal-industrija u s-soċjetà ċivili, partikolarment ir-rappreżentanti tal-konsumaturi, tat-trade unions u tal-organizzazzjonijiet nongovernattivi. Ir-rappreżentanza tal-organizzazzjonijiet privati għandha tiġi stabbilita abbażi ta’ sejħa pubblika għall-applikazzjonijiet biex tiġi żgurata rappreżentanza bbilanċjata tal-partijiet ikkonċernati.
            
         
               (8)
            
            
               Għandhom jiġu previsti regoli dwar l-iżvelar tal-informazzjoni mill-membri tal-Forum, mingħajr preġudizzju għar-regoli tal-Kummissjoni dwar is-sigurtà kif stabbiliti fl-Anness tad-Deċiżjoni tal-Kummissjoni Nru 2001/844/KE, KEFA, Euratom (1).
            
         
               (9)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill (2).
            
         
               (10)
            
            
               Huwa xieraq li jiġi stipulat perjodu li matulu tiġi applikata din id-Deċiżjoni. Il-Kummissjoni se tikkunsidra fi żmien propizju, kemm hu xieraq li tingħata estensjoni,
            
         IDDEĊIEDIET KIF ĠEJ:
   Artikolu 1
   Suġġett
   Il-Forum ta’ Livell Għoli dwar it-Titjib tal-Funzjonament tal-Katina tal-provvista tal-Ikel, minn hawn 'il quddiem imsejjaħ “il-Forum”, huwa b’dan imwaqqaf b’effett mid-data tal-adozzjoni ta’ din id-Deċiżjoni.
   Artikolu 2
   Kompiti
   Il-Forum għandu jgħin lill-Kummissjoni bl-iżvilupp tal-politika industrijali fis-settur agroalimentari u bl-iżvilupp ta’ miżuri ta’ politika relatati li jikkontribwixxu għal funzjonament aħjar tal-katina tal-provvista tal-ikel. Għal dan l-għan, u fuq il-bażi tar-rakkomandazzjonijiet tar-rapport finali tal-Forum adottati fil-15 ta’ Ottubru 2014, huwa għandu jiffoka d-diskussjonijiet fuq suġġetti rilevanti bħalma huma:
   
               —
            
            
               Il-kompetittività tal-katina tal-ikel u l-SMEs,
            
         
               —
            
            
               Il-prattiki kummerċjali bejn in-negozji,
            
         
               —
            
            
               Is-Suq Intern,
            
         
               —
            
            
               L-aċċess għas-suq u l-kummerċ,
            
         
               —
            
            
               Is-sostenibbiltà,
            
         
               —
            
            
               Id-dimensjoni soċjali,
            
         
               —
            
            
               L-innovazzjoni,
            
         
               —
            
            
               Il-prezzijiet,
            
         
               —
            
            
               L-isfidi futuri li jinfluwenzaw il-kompetittività tal-katina tal-provvista tal-ikel.
            
         Artikolu 3
   Konsultazzjoni
   Il-Kummissjoni tista’ wkoll tikkonsulta lill-Forum rigward kwalunkwe kwistjoni oħra marbuta mal-funzjonament tal-katina tal-provvista tal-ikel fis-suq intern, sabiex tistabbilixxi rakkomandazzjonijiet ġodda.
   Artikolu 4
   Kompożizzjoni — Ħatra
   1.   Il-Forum għandu jkun kompost minn mhux iktar minn 50 membru.
   2.   Il-Forum għandu jkun magħmul minn dawn il-membri li ġejjin:
   
               (a)
            
            
               l-awtoritajiet nazzjonali ta’ Stati Membri li huma responsabbli għas-settur tal-ikel fil-livell ministerjali,
            
         
               (b)
            
            
               Organizzazzjonijiet li huma attivament involuti fl-industrija agroalimentari, u fil-kummerċ u d-distribuzzjoni ta’ prodotti agroalimentari fl-Unjoni,
            
         
               (c)
            
            
               assoċjazzjonijiet umbrella u federazzjonijiet li jirrappreżentaw is-setturi tal-agrikoltura, tal-industrija tal-ipproċessar tal-ikel, kif ukoll tal-kummerċ u tad-distribuzzjoni ta’ prodotti agroalimentari fl-Unjoni,
            
         
               (d)
            
            
               organizzazzjonijiet mhux governattivi b’għarfien espert fi kwistjonijiet marbuta mal-katina tal-provvista tal-ikel.
            
         3.   L-awtoritajiet nazzjonali tal-Istati Membri għandhom jinnominaw ir-rappreżentant tagħhom fil-grupp preparatorju msemmi fl-Artikolu 5(2).
   Il-membri l-oħra għandhom jinħatru mid-Direttur Ġenerali tad-Direttorat Ġenerali għas-Suq Intern, l-Industrija, l-Intraprenditorija u l-SMEs minn organizzazzjonijiet b’kompetenza fl-oqsma msemmija fl-Artikolu 2 u l-Artikolu 3 u li jkunu wieġbu għas-sejħa għall-applikazzjonijiet. Dawn l-organizzazzjonijiet għandhom jinnominaw lir-rappreżentanti tagħhom fil-Forum u fil-grupp preparatorju msemmi fl-Artikolu 5(2).
   Il-Kummissjoni tista’ tirrifjuta rappreżentant nominat minn organizzazzjoni jekk tqis li, għal raġunijiet ġustifikati speċifikati fir-regoli tal-proċeduri tal-grupp, in-nomina ma tkunx xierqa. F’każijiet bħal dawn, l-organizzazzjoni kkonċernata għandha tintalab tinnomina rappreżentant ieħor.
   4.   Il-membri għandhom jinħatru għall-perjodu sħiħ li matulu tapplika din id-Deċiżjoni. Għandhom jibqgħu fil-kariga sa meta jiġu ssostitwiti skont il-paragrafu 5 jew sa meta jispiċċalhom il-mandat.
   5.   Il-Membri jistgħu jiġu ssostitwiti għall-bqija tal-perjodu tal-ħatra tagħhom fi kwalunkwe wieħed mill-każijiet li ġejjin:
   
               (a)
            
            
               meta jirreżenjaw;
            
         
               (b)
            
            
               meta ma jibqgħux f’pożizzjoni li jikkontribwixxu b’mod effettiv għax-xogħol tal-Forum;
            
         
               (c)
            
            
               meta ma jirrispettawx l-Artikolu 339 tat-Trattat.
            
         6.   l-ismijiet tal-membri għandhom jiġu ppubblikati fuq is-sit elettroniku tad-Direttorat Ġenerali għas-Suq Intern, l-Industrija, l-Intraprenditorija u l-SMEs u fir-'Reġistru tal-Gruppi ta’ Esperti tal-Kummissjoni u Entitajiet Oħra Simili (minn hawn 'il quddiem, “ir-Reġistru”)
   L-ismijiet tal-membri għandhom jinġabru, jiġu mmaniġġjati u ppubblikati skont ir-Regolament (KE) Nru 45/2001.
   Artikolu 5
   Funzjonament
   1.   Il-Forum għandu jkun ippresedut minn rappreżentant tal-Kummissjoni. Il-Forum għandu jipproduċi rapport finali dwar l-attivitajiet tiegħu, indirizzat lill-Kummissjoni.
   2.   Grupp ta’ tħejjija, minn issa 'l quddiem imsejjaħ il-“grupp tax-sherpa”, għandu jħejji d-dibattiti, id-dokumenti ta’ pożizzjoni u l-opinjonijiet sabiex jitfassal ir-rapport finali tal-Forum. Il-grupp tax-sherpa għandu jkun kompost minn rappreżentanti għoljin ta’ kull membru tal-Forum. Għandu jkun ippresedut minn rappreżentant tal-Kummissjoni.
   3.   Bi qbil mas-servizzi tal-Kummissjoni, il-Forum jista’ jistabbilixxi sottogruppi biex jeżaminaw kwistjonijiet speċifiċi skont mandat definit mill-Forum jew mill-grupp tax-sherpa. Kif jintemmilhom il-mandat, dawn is-sottogruppi għandhom jiġu xolti.
   4.   Ir-rappreżentant tal-Kummissjoni jista’ jistieden esperti b’kompetenza speċifika f’suġġett li jkun fuq l-aġenda biex jieħdu sehem fil-ħidma tal-Forum, tal-grupp tax-sherpa jew ta’ sottogruppi, skont il-bżonn. Barra minn hekk, ir-rappreżentant tal-Kummissjoni jista’ jagħti l-istatus ta’ osservatur lil individwi jew organizzazzjonijiet kif inhu definit fir-Regola 8(3) tar-regoli orizzontali dwar il-gruppi ta’ esperti u l-pajjiżi kandidati.
   5.   Il-laqgħat tal-Forum, tal-grupp tax-sherpa u s-sottogruppi ġeneralment għandhom isiru fi proprjetajiet tal-Kummissjoni. Il-Kummissjoni għandha tipprovdi servizzi segretarjali. Uffiċjali oħra tal-Kummissjoni li huma interessati fix-xogħol jistgħu jieħdu sehem fil-laqgħat tal-Forum, tal-grupp tax-sherpas u tas-sottogruppi.
   6.   Il-membri tal-Forum, ir-rappreżentanti tagħhom fil-gruppi tax-sherpa u fis-sottogruppi, kif ukoll l-esperti u l-osservaturi mistiedna, għandhom jikkonformaw mal-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll mar-regoli tal-Kummissjoni dwar is-sigurtà fir-rigward tal-ħarsien tal-informazzjoni klassifikata tal-UE, stabbiliti fl-Anness tad-Deċiżjoni tal-Kummissjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   7.   Il-Kummissjoni tippubblika d-dokumenti kollha dwar l-attivitajiet imwettqa mill-Forum (bħall-aġendi, il-minuti u s-sottomissjonijiet tal-parteċipanti) jew fir-Reġistru inkella permezz ta’ ħolqa mir-Reġistru għal sit elettroniku apposta. Dokument ma jiġix ippubblikat jekk l-iżvelar tiegħu jdgħajjef il-protezzjoni ta’ interess pubbliku jew privat kif definit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (3).
   Meta jkun meħtieġ, il-Kummissjoni tista’ tittraduċi dawn id-dokumenti jew parti minnhom fil-lingwi uffiċjali kollha tal-Unjoni.
   Artikolu 6
   L-ispejjeż tal-laqgħat
   1.   Il-parteċipanti fl-attivitajiet tal-Forum, fil-grupp tax-sherpa u fis-sottogruppi ma għandhomx jitħallsu għas-servizzi li jagħtu.
   2.   L-ispejjeż tal-ivvjaġġar u tas-sussistenza mġarrba minn dawk li jieħdu sehem fl-attivitajiet tal-Forum, fil-grupp tax-sherpa jew fis-sottogruppi għandhom jitħallsu lura mill-Kummissjoni skont id-dispożizzjonijiet li jkunu fis-seħħ fil-Kummissjoni.
   3.   Dawk l-ispejjeż għandhom jitħallsu lura fil-limiti tal-approprjazzjonijiet disponibbli, allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-Deċiżjoni tiskadi fil-31 ta’ Diċembru 2019.
   
      Magħmul fi Brussell, l-1 ta’ Ġunju 2015.
      
         
            Għall-Kummissjoni
         
         Elżbieta BIEŃKOWSKA
         
            Membru tal-Kummissjoni
         
      
   
   
      (1)  Id-Deċiżjoni tal-Kummissjoni 2001/844/KE, KEFA, Euratom tad-29 ta’ Novembru 2001 li temenda r-Regoli Interni tal-Proċedura (ĠU L 317, 3.12.2001, p. 1).
   
      (2)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-movement liberu ta’ dak id-data (ĠU L 8, 12.1.2001, p. 1).
   
      (3)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43).